stanford-oval/wikipedia huggingface dataset:
הבחירות לרשויות המקומיות בישראל (2018)
עיריות ומועצות מקומיות > חורפיש

מופיד מרעי, אשר מכהן כראש מועצת חורפיש מאז 2016, הודיע כי לא יתמודד לתקופת כהונה נוספת. רפיק מרעי נבחר לאחר שהשיג רוב של 53.43% מול סאלח פארס (2,182 מול 1,902 קולות)(3).
עיריות ומועצות מקומיות > חצור הגלילית

ראש מועצה מקומית חצור הגלילית שמעון סויסה נבחר לכהונה שלישית ברוב של 51.93% (2,806 קולות)(7), זאת על רקע סגירה במרץ 2018 של תיק חקירה נגדו בחשד לשוחד בנימוק של חוסר אשמה. מולו התמודד קודמו בתפקיד שאול כמיסה. חבר המועצה מיכאל קבסה התמודד גם הוא על התפקיד אך פרש מהמירוץ והודיע שיתמקד בהתמודדות למועצה בראש רשימת חצור יחד.
במועצת חצור 11 מושבים העומדים לבחירה.
עיריות ומועצות מקומיות > חריש

| הבחירות לראשות מועצת חריש(3) 30 באוקטובר 2018 |
| --- | --- | --- |
| אריק מויאל | גבי קדוש | יצחק קשת |
| 26.50% | 12.07% | 61.43% |
| 727 קולות | 331 קולות | 1,685 קולות |
ראש מועצה מקומית חריש יצחק קשת התמודד על תקופת כהונה נוספת. מולו התמודדו אריק מויאל וראש עיריית אילת לשעבר גבי קדוש. שלושה מועמדים נוספים, נתן חבני, שלמה קליין מהבית היהודי ומרדכי אדרי מכולנו התמודדו על התפקיד אך פרשו מהמירוץ, כאשר מרדכי אדרי הודיע כי הוא תומך באריק מויאל ואף צורף כמספר 2 לרשימתו של אריק מויאל למועצה.
הרשימות שהתמודדו למועצה הן: אחדות חריש בראשות גבי קדוש, יחד למען חריש, בית טב לחריש בתמיכת מפלגת הבית היהודי, "נשים פורצות דרך", הליכוד בראשות יצחק קשת, חריש בהתחדשות, הרשימה הליברלית, לב חריש, חריש בדרך חדשה בראשות אריק מויאל ורשימת שס.
עיריות ומועצות מקומיות > טבריה

| הבחירות לראשות עיריית טבריה(7) 30 באוקטובר 2018 |
| --- | --- | --- | --- | --- |
| דודיק אזולאי | יוסף בן-דוד | יניב כהן | ציון פיניאן | רון קובי |
| 24.26% | 24.39% | 0.98% | 5.00% | 45.38% |
| 5,348 קולות | 5,377 קולות | 215 קולות | 1,103 קולות | 10,006 קולות |
ראש העירייה המכהן, יוסף בן דוד, הצהיר שיתמודד לקדנציה נוספת. מולו התמודדו יו"ר האופוזיציה העירונית ויו"ר הליכוד בטבריה חבר הכנסת לשעבר ציון פיניאן, שהתמודד על התפקיד גם ב-2013, רון קובי, שהתמודד לראשות העירייה אף הוא ב-2013 אך לא עבר את אחוז החסימה למועצה, חבר המועצה דודיק אזולאי, יניב כהן ואופיר נחמני ומקסים דדון. ראש העירייה לשעבר, בנימין קריתי, הודיע על התמודדות אך בהמשך הסיר את מועמדותו מסיבות אישיות והודיע על תמיכה ביוסף בן דוד. כיוון שרון קובי שזכה בבחירות לא הצליח לגבש רוב במליאה להעברת תקציב הוא הודח בהמשך ובמקומו מונתה ועדה קרואה.
על 15 המקומות במועצה התמודדו 12 רשימות. רשימת "מרימים את טבריה בראשות רון קובי" (רק) זכתה ב-6 מנדטים, והפכה לסיעה הגדולה במועצה. הרשימות "דודיק אזולאי למען הקהילה" (כן) שמזוהה עם מפלגת כולנו וכללה גם נציגים של הרב המקובל דב איסר הכהן קוק וש"ס בראשות אליהו זיגדון קיבלו 3 מנדטים כל אחת, רשימת הבית היהודי-האיחוד הלאומי (טב) בראשות רפי טרבלסי קיבלה 2 מנדטים ורשימת "לב למועצה בראשות יוסי בן דוד דרור ללוש שמוליק חרמש ולירז נורית" (לב) זכתה במנדט אחד. 7 רשימות נוספות לא נבחרו למועצה: "החלטתי גבעתי" בראשות גבעתי בן יוסף (א), "י.ח.ד." (זך) בראשות מקסים דדון, "קול השכונות" (חי) בראשות ברוך ויצמן, "מחזירים את טבריה לתושבים בראשות יניב כהן" (ינ), "טבריה ביתנו" (סיעת בת של ישראל ביתנו) בראשות מטרני חיים (ל), הליכוד בראשות ציון פיניאן ועומרי נחום (מחל) ו"יש רוח צעירה לטבריה – נקי" (צ) שזוהתה בתחילה עם הרב דב קוק שבסופו של דבר העביר את תמיכתו לדודיק אזולאי.
עיריות ומועצות מקומיות > טובא-זנגרייה

ויסאם פאיז עומר נבחר לראשות המועצה המקומית טובא-זנגרייה, לאחר שהשיג רוב של 53.17% (1,944 מול 1,712 קולות) על פני ראש המועצה המכהן חוסיין הייב(3).
עיריות ומועצות מקומיות > טורעאן

| הבחירות למועצת טורעאן(3) 30 באוקטובר 2018 |
| --- | --- | --- | --- |
| דחלה מוחמד | מאזן עדוי | מחמוד נסאר | עימאד דחלה |
| 0.58% | 47.10% | 12.98% | 39.34% |
| 51 קולות | 4,125 קולות | 1,137 קולות | 3,433 קולות |
ראש המועצה המקומית המכהן של טורעאן, עימאד דחלה, התמודד אך לא ימשיך לכהונה נוספת, לאחר שהמועמד מאזן עדוי גבר עליו בהתמודדות עם 47%.
עיריות ומועצות מקומיות > טירה

| הבחירות לראשות עיריית טירה(5) |
| --- | --- | --- |
| מאמון עבד אלחי | מוחמד מנצור | עומר סולטאן |
| 52.40% | 46.66% | 0.94% |
| 8,198 קולות | 7,301 קולות | 147 קולות |
ראש עיריית טירה עו"ד מאמון עבד אלחי, המכהן משנת 2008, ממשיך לתקופת כהונה שלישית. מולו התמודדו רו"ח מוחמד מנצור זו הפעם השלישית ברצף לראשות העיר וכן עו"ד ורו"ח עומר סולטאן אשר התמודד לראשונה לראשות העיר.
על 15 המקומות במועצת העיר התמודדו 16 רשימות. 4 מהרשימות זכו ב-2 מנדטים, 7 במנדט אחד ושאר 5 הרשימות לא זכו באף מנדט. ב-2 מנדטים זכו רשימות "חזית טירה הדמוקרטית חד"ש" (ו) בראשות סאמח עיראקי, "הרשימה הדמוקרטית" (לא) בראשות מועין קאסם, "אלמואחדה" (עם) בראשות סאמר סמארה ו"אלרד" (רד) בראשות פאדי סמארה. 7 הרשימות שזכו במועמד אחד הן "אלחק ולאסלאח" (חק), "אלתעאון ולאיחאא" (יא), "אלעראקה" (סא), "אלעדל" (ע), "אמל ועמל" (פ), אלסלאם (קנ) ו"אלשועאע" (שע). 5 הרשימות שלא נכנסו הן "אלתג'מוע אלוטני בלד" (ד) "אלטעאון ואלתגייר" (הא), "כולנא אהיל" (טה), "אלופא" (ם) ו"אלוחדה" (נ) שזכתה ב-9 קולות בלבד.(5)
עיריות ומועצות מקומיות > טירת כרמל

| הבחירות לראשות עיריית טירת כרמל (סיבוב ראשון) |
| --- | --- | --- | --- | --- | --- |
| אפרת דוד ששון | אריה טל | אריה פרג'ון | דוד שחר | כפיר עובדיה | שוש בינר צמרת |
| 13.47% | 35.65% | 17.72% | 5.55% | 23.91% | 3.72% |
| 1,602 קולות | 4,241 קולות | 2,108 קולות | 660 קולות | 2,844 קולות | 442 קולות |
ראש העיר, אריה טל, התמודד על קדנציה חמישית (לא רצופה) בתפקיד ראש העיר מטעם סיעת הליכוד. מולו התמודדו שוש בינר צמרת, בתו של ראש העירייה לשעבר, ראובן בינר (1983-1993) וחברי המועצה דוד שחר (סיעת "חי"), אפרת דוד ששון שהתמודדה מטעם "כוח 1" (התנועה אותה הקימה ב-2013) ו"מקומי" (מותג של מפלגת מנהיגות מקומית) ובתמיכת מפלגת כולנו, כפיר עובדיה, ראש רשימת ש"ס בעיר ומוריס בנימין. בנוסף, התמודד ראש העירייה הקודם, אריה פרג'ון, מטעם הבית היהודי.
בתום הסיבוב הראשון אף לא אחד מן המתמודדים עבר את רף ה-40%, ולפיכך התקיים סיבוב שני בו ניצח ראש העירייה המכהן, אריה טל, את כפיר עובדיה ברוב של 53.48% (5,852 מול 5,091 קולות).
סגן ראש העירייה, מיכאל כהן, התמודד על מקום במועצת העיר מטעם סיעת עוצמה. למועצת העיר התמודדה גם רשימות "לב", מטעם כולל "חלב חיטים" ורשימת צעירי טירת הכרמל בראשות לילך ארגמן.
עיריות ומועצות מקומיות > טמרה

ראש עיריית טמרה, ד"ר סוהיל דיאב, המכהן מאז 2013, התמודד על תקופת כהונה נוספת. מולו התמודדו מוסא אבו רומי שכיהן כראש העירייה בשנים 1998–2003 מטעם התנועה האיסלאמית, וד"ר אחמד חיגאזי שכיהן כממלא מקום ראש העירייה בשנים 1998–2008 מסיעת חזית טמרה הדמוקרטית, המהנדס מוסטפא אבו רומי ומחמוד כנעאן מטעם חד"ש ומק"י.
בסיבוב הראשון אף מועמד לא חצה את רף ה-40%, ולפיכך ניערך סיבוב שני בין סוהיל דיאב (32.92%, 6,717 קולות) לבין מוסא אבו רומי (28.59%, 5,835 קולות)(10).
בסיבוב השני גבר ד"ר סוהיל דיאב (ברוב של 50.54%) מול מוסא אבו רומי.
עיריות ומועצות מקומיות > יאנוח-ג'ת

בבחירות לראשות המועצה המקומית יאנוח-ג'ת גבר מועדאד סעד ברוב של 51.94% (2,225 קולות) מול 48.06% (2,048 קולות) על מעד'א חסבאני,(7) אשר מכהן כראש המועצה לאחר בחירתו ב-2013.
על 9 המקומות במועצה התמודדו 12 רשימות. 9 מהרשימות זכו במושב אחד במועצה ו-3 רשימות אחרות לא נבחרו למועצה. הרשימות שזכו במנדט אחד הן "ביבאר" (א), "יאנוח גת" (אב), "יחד לשינוי ושוויון" (י), "אלמוסתקלה" (ינ), "אלאוכוה" (נ), "סעד" (נץ), "אלתקדם ואלאסלאח" (ףז), "אלאהל" (ק) ו"אלאמל" (קפ), כשכל רשימה מקבלת בין 414 ל-474 קולות כל אחת. בנוסף התמודדו רשימת "אלנסר" (ף) עם 374 קולות ורשימות "אלמסתקבל" (זכ) ו"אלתחאלוף אלבלדי" (זנ) שקיבלו קול אחד ו-3 קולות בהתאמה.(7)
עיריות ומועצות מקומיות > יבנאל

| הבחירות לראשות מועצת יבנאל(10) (סיבוב שני) |
| --- | --- |
שניר אריש: רוני כהן
76.16%: 23.84%
1,195 קולות: 374 קולות
ראש המועצה המקומית המכהן של יבנאל, רוני כהן, התמודד על תקופת כהונה נוספת. מולו התמודדו שניר אריש ואלון עמרוסי, האחרון התמודד גם בבחירות הקודמות. כן התמודדו ארז קריתי, גלעד קרמר, עמיאל אטיאס ומוריס אריש.
רוני כהן (28.57%, 598 קולות) יתמודד מול שניר אריש (30.96%, 648 קולות) בסיבוב השני, זאת לאחר שאף לא אחד מן המתמודדים עבר את רף ה-40%.
בסיבוב השני קיבל שניר אריש 75.16% (1,195 קולות) ונבחר לראש הרשות(10).
עיריות ומועצות מקומיות > יבנה

| הבחירות לראשות עיריית יבנה(1) 30 באוקטובר 2018 |
| --- | --- | --- | --- |
| מאיר בן הרוש | מאיר שטרית | צבי גוב-ארי | רועי גבאי |
| 8.39% | 20.37% | 58.38% | 12.86% |
| 1,878 קולות | 4,562 קולות | 13,072 קולות | 2,880 קולות |
צבי גוב-ארי, ראש סיעת "יבנה שלנו", המכהן כראש עיריית יבנה מאז 1998, התמודד לתקופת כהונה נוספת. מנגד מאיר שטרית, שכיהן כראש המועצה וכראש העירייה בין 1973 ל-1987, ומאוחר יותר שימש כחבר הכנסת ושר, הודיע שישוב ויתמודד על ראשות העיר, בראש רשימת "מקומי יבנה". כמו כן, התמודדו מאיר בן-הרוש ראש סיעת "יבנה בתנופה" וחבר המועצה רועי גבאי, ראש רשימת "יבנה במרכז".
מספר המנדטים במועצת העיר לא ישתנה ויעמוד על 15. בין הרשימות שהתמודדו הייתה רשימת יחד בראשות חבר המועצה יצחק מוסאי ששימש כחבר מועצה מטעם הרשימה העצמאית "חי" (בני תורה) ובעבר גם כנציג מטעם ש"ס ו"יבנאים" בראשות אלי מזוז שנבחר גם לנציג הבית היהודי בבחירות המקומיות
עיריות ומועצות מקומיות > יהוד-מונוסון

| הבחירות לראשות עיריית יהוד – נווה אפרים (סיבוב ראשון) 30 באוקטובר 2018 |
| --- | --- | --- | --- | --- | --- |
| אמנון סעד | יוסי בן-דוד | יעלה מקליס | ליאור גלבוע | מרדכי חבר | נתן בז'ה |
| 16.04% | 28.13% | 34.96% | 11.47% | 2.11% | 7.28% |
| 2,385 קולות | 4,182 קולות | 5,198 קולות | 1,706 קולות | 314 קולות | 1,083 קולות |
המירוץ לראשות עיריית יהוד-מונוסון החל עם שמונה מועמדים: ראש העירייה המכהנת, יעלה מקליס; קודמה בתפקיד, יוסי בן-דוד, שנגדו עומד כתב אישום בעבירת מרמה, הפרת אמונים ועבירת מס; מוטי חבר; חבר המועצה נתן בז'ה, שכיהן בעבר כסגנו של בן-דוד; יובב (ג'וני) גוניקמן; חבר המועצה אמנון סעד מסיעת "יעד", שהתמודד בעבר על התפקיד וזוכה בבחירות אלו לתמיכת יש עתיד; עמיר שבתאי וליאור גלבוע.
כחודש לפני הבחירות, פרשו מהמירוץ שניים: יובב גוניקמן, מועמדה של יש עתיד. גוניקמן נימק את פרישתו בסיבות אישיות, והעביר תמיכתו לאמנון סעד (עקב כך זכה סעד לתמיכת יש עתיד); ועמיר שבתאי, שהחליט להתמקד במירוץ למועצת העיר.
ראש העירייה המכהנת, יעלה מקליס, התמודדה מול קודמה יוסי בן-דוד בסיבוב השני, זאת לאחר שאף לא אחד מן המתמודדים עבר את רף ה-40%. מקליס ניצחה ברוב של 55.67% (6,863 לעומת 5,464 קולות).
במועצת העיר 15 מושבים. בין הרשימות שהתמודדו: רשימת קולנו נוה המייצגת את רובע נווה מונוסון, הליכוד בראשות אורי מיטלמן, הבית היהודי בראשות שמעון בונפיל, ש"ס, רשימת "יהוד אחרת" בראשות עו"ד רונן נגאר, רשימת "לצידך" בראשות חבר המועצה ורדי בושרי, רשימת "יהוד הירוקה" בראשות חבר המועצה הדר מימון ורשימת "יחד שבטי ישראל" בראשות חבר המועצה לשעבר זקי וג'ימה.
עיריות ומועצות מקומיות > יהוד-מונוסון > נוה מונוסון

רובע נוה מונוסון, שהיה בעבר יישוב עצמאי, מוגדר מאז 2006 כ"רובע עירוני סטטוטורי" ומתקיימות בו בחירות בפתק שלישי למנהלת המקומית בה 9 חברים. רשימת קולנו נוה, שהייתה המתמודדת היחידה בבחירות בעבר, התמודדה שוב בבחירות אלו. קולנו נווה היא רשימת המועמדים היחידה למנהלת, ונערכו כשלושה חודשים לפני הבחירות פריימריז כפולים: אחד לרשימת המועמדים למנהלת המקומית, והשני לרשימת המועמדים למועצת העיר.
עיריות ומועצות מקומיות > יסוד המעלה

ראש מועצה יסוד המעלה אילן אור ממשיך בתקופת כהונה שנייה לאחר שגבר על עודד מזרחי ברוב של 57.83% (570 קולות)(7).
עיריות ומועצות מקומיות > יפיע

| הבחירות לראשות מועצה מקומית יפיע(2) 30 באוקטובר 2018 |
| --- | --- | --- | --- | --- |
| אבראהים סרחאן | חוסיין ח'טיב | מאהר ח'ליליה | עבדאללה חוסיניה | עימראן כנאנה |
| 7.92% | 3.57% | 47.52% | 1.71% | 39.28% |
| 814 קולות | 367 קולות | 4,883 קולות | 176 קולות | 4,036 קולות |
עימראן כנאנה, המכהן כראש המועצה המקומית יפיע מזה כעשור, התמודד מטעם מפלגת חד"ש על תקופת כהונה נוספת, אך הפסיד למועמד מאהר ח'ליליה.
על 13 המושבים במליאה התמודדו 8 רשימות. רשימת "וחדת יאפא" (נ) בראשות ראש המועצה הנבחר מאהר ח'ליליה זכתה ב-5 מנדטים. רשימת "חזית איחוד יפיע הדימוקרטית" (גד) זכתה ב-4 מנדטים. "הרשימה הנטרלית ובלתי מפלגתית" (למ) בראשות עבדאללה חוסיניה זכתה בשני מנדטים ורשימות "רשימת הקידמה והבינוי" (יפ) ו"יאפה ג'דידה" (ז) זכו במנדט כל אחת. רשימות "סיעת האחווה המאוחדת" (ק), "גמיע בני יפיע" (ץ) ו"השלום והשוויון" (ף) שקיבלה קול בודד לא עברו את אחוז החסימה.(2)
עיריות ומועצות מקומיות > יקנעם עילית

ראש עיריית יקנעם עילית סימון אלפסי ימשיך לכהונה נוספת, לאחר שגבר על חבר המועצה רונן שפירא ברוב של 72.94% (7,226 קולות)(3).
על 13 המקומות במועצת העיר התמודדו 7 רשימות שכולן עברו את אחוז החסימה: רשימת "יקנעם שבלב" (אס) בראשות סימון אלפסי שזכתה ב-3 מנדטים, "יקנעמים מלוכדים" (מ) שהתבססה על אנשי הליכוד ורשימות מקומיות שזכתה במנדט אחד, "יקנעם מרגישים בבית בראשות רונן שפירא" (י) שזכתה בשני מנדטים, "יקנעם פלוס" בראשות רומן פרס (ל) שזכתה בשלושה מנדטים, רשימת "הדרך – חירות יקנעם" (ח) שזכתה במנדט אחד, רשימת "גב לתושב" (גב) בראשות אברהם איבגי שזכתה בשני מנדטים ורשימת "מקומי ביקנעם" (מותג של מפלגת מנהיגות מקומית) בראשות אילנה פינטו (ף) זכתה במנדט אחד. (3).
עיריות ומועצות מקומיות > ירוחם

| הבחירות לראשות מועצה מקומית ירוחם(3) |
| --- | --- | --- |
| אילן אלמקייס | טל אוחנה | נילי אהרון |
| 8.52% | 58.90% | 32.58% |
| 463 קולות | 3,200 קולות | 1,770 קולות |
ראש מועצה מקומית ירוחם, מיכאל ביטון, שנבחר לראשונה בשנת 2010 ובשנית ב-2014 (שנה אחרי הבחירות ברוב הרשויות) לא התמודד לקדנציה שלישית. על ראשות המועצה התמודדו סגנית וממלאת מקום ראש המועצה, טל אוחנה, שעומדת בראש רשימת "ירוחם אחת" שבראשה עמד לפניה ביטון ומאחדת בבחירות אלו את מפלגות כולנו והבית היהודי, נילי אהרון נציגת הליכוד ואילן אלמקייס שעמד בראש רשימה עצמאית לאחר שהתמודד על התפקיד ב-2014 מטעם הליכוד וב-2010 באופן עצמאי.
7 רשימות התמודדו על 11 המושבים במליאת המועצה. רשימת "ירוחם אחת" (יא) זכתה בארבעה מנדטים, רשימות הליכוד (מחל), נאמנים לדרך (צח) ו"מורשת ירוחם המאוחדת" (שסג) שהיא רשימה משותפת לדגל התורה וש"ס זכו ב-2 מנדטים כל אחת ורשימת "איחוד מנצח" (אמ) זכתה במנדט אחד. רשימות דרך חדשה לירוחם (י) בראשות אילן אלמקייס וחכמ (חכ) לא זכו במנדטים.(3)
עיריות ומועצות מקומיות > ירכא

ראש המועצה המקומית ירכא, והיב חביש, ממשיך לכהונה נוספת, לאחר שגבר ברוב של 51.27% (5,195 קולות) על חאתם עטאללה(5).
ביום הבחירות עקב קטטות והשלכת רימון הלם נסגרו 2 קלפיות במועצה.
עיריות ומועצות מקומיות > כאבול

| הבחירות לראשות מועצת כאבול (סיבוב ראשון) 30 באוקטובר 2018 |
| --- | --- | --- | --- |
| אסעד מורשד | חסן בוקאעי | נאדר טאהא | סאלח ריאן |
| 25.75% | 23.01% | 25.56% | 25.68% |
| 1,846 קולות | 1,649 קולות | 1,832 קולות | 1,841 קולות |
הבחירות לראשות המועצה המקומית כאבול הוכרעו בסיבוב השני, בו ניצח ראש המועצה המכהן סאלח ריאן את אסעד מורשד ברוב של 51.59% (3,662 מול 3,436 קולות).
עיריות ומועצות מקומיות > כאוכב אבו אל-היג'א

ראש המועצה המקומית המכהן של כאוכב אבו אל-היג'א, זאהר סאלח, נבחר לכהונה נוספת, לאחר שהשיג רוב של 65.78% (1,509 קולות) מול זיאד אבו אל היג'א(2).
עיריות ומועצות מקומיות > כוכב יאיר צור יגאל

חבר המועצה יובל ארד, ראש סיעת גל (גל), נבחר לראשות מועצת כוכב יאיר צור יגאל לאחר שגבר ברוב של 60.42% (3,199 קולות) על ראש המועצה המכהן, שימי אליאל, ראש סיעת "קהילה אחת" (קא). על 11 המושבים במועצה התמודדו שתי הרשימות שבראשות ארד ואליאל בלבד. סיעת גל זכתה בשבעה מושבים וסיעת "קהילה אחת" זכתה ב-4 מושבים(5).
עיריות ומועצות מקומיות > כסייפה

סאלם אבו רביעה, המכהן כראש מועצה מקומית כסייפה מאז 2000, לא ימשיך לתקופת כהונה נוספת לאחר שנוצח בידי עבד אל עזיז נסאסרה שהשיג רוב של 56.39% (4,218 קולות)(3).
למועצה נבחרו רשימת "כסיפה המאוחדת" (א) בראשות עבד אל עזיז נסאסרה ו"כסיפה לשוויון ושיפור" (נ) בראשות סאלם אבו רביעה עם 5 מנדטים כל אחת, "חאלד אבו עגאג" (ק) עם 2 מנדטים ו"אלאמל ואלעמל" (ץ) עם מנדט אחד. רשימות "אלוחדה ולעטא" (ך) ו"אלתעאון" (ן), שלא זכתה אף לקול אחד, לא עברו את אחוז החסימה.(3)
עיריות ומועצות מקומיות > כסרא-סמיע

ראש מועצת כסרא-סמיע נביה אסעד לא התמודד לתקופת כהונה נוספת. יאסר ג'דבאן היה מתמודד יחיד וזכה לאמונם של 96.67% מקולות הבוחרים (2,588 קולות בעד מול 89 נגד). רשימתו של ג'דבאן "אלוחדה" (נא) זכתה בכל 9 המנדטים למועצה בבחירות אלו כשגברה ברוב של 2,565 קולות מול 52 קולות על רשימת "אלאסתקלאל" (נץ) (7).
עיריות ומועצות מקומיות > כעביה-טבאש-חג'אג'רה

| הבחירות לראשות מועצת כעביה-טבאש-חג'אג'רה(10) (סיבוב שני) |
| --- | --- |
ראפע חג'אג'רה: חסן כעביה
53.85%: 46.15%
1,834 קולות: 1,572 קולות
ראש מועצת כעביה-טבאש-חג'אג'רה זידאן כעביה לא התמודד לכהונה נוספת. חסן כעביה (1,278 קולות, 37.23%) וראפע חג'אג'רה (1,091 קולות, 31.78%) התמודדו בסיבוב השני היות שאף מתמודד לא חצה את רף ה-40%. מתמודד נוסף בסיבוב הראשון היה יאסר טבאש (1,064 קולות, 30.99%).
עיריות ומועצות מקומיות > כפר ברא

ראש המועצה המקומית המכהן של כפר ברא, מחמוד עאסי, ממשיך לכהונה נוספת, לאחר שהשיג רוב של 53% (1,173 קולות) מול טארק ריאן (1,040 קולות)(1).
על תשעת המקומות במליאת המועצה התמודדו 11 רשימות. 9 מהרשימות קיבלו בין 220 ל-283 קולות כל אחת, וזכו למנדט אחד במליאה. 2 רשימות נוספות קיבלו 2 ו-3 קולות כל אחת(1).
עיריות ומועצות מקומיות > כפר ורדים

ראש מועצה מקומית כפר ורדים סיון יחיאלי הודיע כי לא יתמודד לאחר שתי תקופות כהונה. על ראשות המועצה התמודדו: עופר חלה, יורם איילון, קרן דרוקמן אדיב, עופר כהן ואייל שמואלי.
אף מתמודד לא חצה את רף ה-40%, לפיכך התמודדו בסיבוב השני אייל שמואלי (26.37%, 788 קולות) ועופר כהן (25.10%, 750 קולות). אייל שמואלי ניצח ברוב של 52.16% (1,351 מול 1,239 קולות).
עיריות ומועצות מקומיות > כפר יאסיף

שאדי זידאן, שהתמודד לראשות המועצה המקומית ללא רשימה, ניצח ברוב של 52.54% (3,585 קולות) את ראש המועצה המכהן עוני תומא(5).
עיריות ומועצות מקומיות > כפר יונה

| הבחירות לראשות עיריית כפר יונה(4) 30 באוקטובר 2018 |
| --- | --- | --- |
| אפרים דרעי | שושי כחלון-כידור | אלברט טייב |
| 37.30% | 47.10% | 15.60% |
| 4,059 קולות | 5,126 קולות | 1,698 קולות |
ראש העיר, אפרים דרעי, המכהן בתפקיד ברציפות מאז 1977, התמודד על כהונה נוספת. מולו התמודדו אלברט טייב, שהכריז על כך כבר בספטמבר 2017, ויו"ר האופוזיציה העירונית שושי כחלון-כידור, שהתמודדה על התפקיד גם ב-2013. הרשימות שהתמודדו היו: הליכוד, הבית היהודי, רשימת יש יום חדש (שושי כחלון כידור), כפר יונה אחת (אפי דרעי), שס-חי, בשביל הכפר (אלברט טייב), בוחרים חינוך ואחדות ישראל.
עיריות ומועצות מקומיות > כפר כמא

ראש המועצה המקומית כפר כמא, זכריא נאבסו, נבחר לתקופת כהונה שנייה ברצף לאחר שניצח את המועמד אסמעיל לבי ברוב של 62.33% (1,357 קולות).(3)
כל 5 הרשימות המתמודדות הצליחו להיבחר למועצה בת 11 המושבים. רשימת "סיעת נף בראשות זכריא נאבסו" (ץ) קיבלה 3 מושבים, "מפנה" (יד) בראשות פשמאף נאתחוה ו"בן הכפר" (נ) של אסמעיל לבי זכו בשני מושבים ורשימות "הודא" (ה) ו"אדיגה" (פז) קיבלו מושב אחד כל אחת.(3)
עיריות ומועצות מקומיות > כפר כנא

| הבחירות לראשות מועצת כפר כנא(10) (סיבוב שני) |
| --- | --- |
עיז אלדין אמארה: יוסף עואודה
5.44%: 94.56%
73 קולות: 1,269 קולות
ראש המועצה המקומית של כפר כנא, מוג'אהד עואודה, לא התמודד לכהונה נוספת. מבין המתמודדים עלו לסיבוב השני יוסף עואודה (30.53%, 4,087 קולות) ועיז אלדין אמארה (23.94%, 3,205 קולות), בעוד המתמודדים הנוספים היו ואסל טאהא (22.41%), עבד אלחכים טאהא (21.14%) ועירפאן ח'טיב (1.98%).
עיריות ומועצות מקומיות > כפר מנדא

ראש מועצת כפר מנדא המכהן, טאהא זידאן, לא התמודד לכהונה נוספת. מואנס עבד אל חלים נבחר לראש המועצה המקומית לאחר שהשיג רוב של 50.11% (5,866 קולות) מול המועמד עלי זידאן(3). בתום דיון על ערעור תוצאות הבחירות, שהוכרעו בפער של 26 קולות בלבד, הורה בית המשפט המחוזי לערוך בחירות חוזרות שתתקיימנה ב-22 בפברואר 2022.
עיריות ומועצות מקומיות > כפר סבא

| הסיבוב הראשון בבחירות לראשות עיריית כפר סבא 30 באוקטובר 2018 |
| --- | --- | --- | --- | --- | --- | --- |
| עילאי הרסגור הנדין | הדר לביא | יובל לוי | יוסי סדבון | רפי סער | צביקה צרפתי | מירית שקד ברק |
| 11.15% | 17.51% | 15.44% | 19.60% | 27.41% | 6.8% | 2.1% |
| 5,175 קולות | 8,136 קולות | 7,170 קולות | 9,101 קולות | 12,726 קולות | 3,156 קולות | 975 קולות |
יהודה בן חמו, אשר נבחר כראש עיריית כפר סבא בבחירות הקודמות, התפטר בפברואר 2018 עקב כתב אישום שהוגש כנגדו ובמקומו מונה צביקה צרפתי שהתמודד על המשך כהונתו. המועמדים היו יובל לוי, ראש סיעת תפו"ח, עילאי הרסגור-הנדין שהתמודד מטעם מפלגת מרצ, הדר לביא, מירית שקד-ברק, יוסי סדבון ורפי סער (המציע לספח לעיר את הוד השרון וזכה לתמיכת מפלגת העבודה).
בתחילת יולי פרש אברהם שיינפיין מהמירוץ והצטרף לרשימתו של יובל לוי. שאולי דור פרש בתחילת אוגוסט והצטרף לצביקה צרפתי. בסוף אוגוסט יאיר אברהם הסיר את מועמדותו לראשות העיר, אך התמודד למועצה עם רשימתו "קול החינוך".
בבחירות למועצה התמודדו רשימות "אור" בראשות מנשה אליאס וש"ס בראשות שמעון פרץ תחת רשימה אחת.
במסגרת רשימת לב של המתמודדת הדר לביא התמודד שחר כהן, המועמד הכי צעיר שהתמודד עד כה במסגרת בחירות לרשויות מקומיות בעודו בן 21.
לאחר הסיבוב הראשון אף מועמד לא חצה את רף ה-40% ולפיכך התקיים סיבוב שני בו ניצח רפי סער את יוסי סדבון ברוב של 53.2% (20,010 לעומת 17,605 קולות).
מספר חברי המועצה הנבחרים עלה בבחירות אלו מ-19 ל-21.
עיריות ומועצות מקומיות > כפר קאסם

ראש עיריית כפר קאסם עאדל בדיר המשיך לתקופת כהונה נוספת, לאחר שהשיג רוב של 54.74% (7,570 קולות) מול המועמד אשרף עיסא(1).
עיריות ומועצות מקומיות > כפר קרע

| הבחירות לראשות מועצת כפר קרע (סיבוב שני) |
| --- | --- |
פראס בדחי: חסן עתאמנה
51.94%: 48.06%
5,600 קולות: 5,182 קולות
על ראשות מועצת כפר קרע הודיעו על מועמדותם לתפקיד יותר מעשרים מועמדים, בהם ראש המועצה המכהן, חסן עתאמנה, ושתי מועמדות – ברווין עזב מחאמיד וויקטוריה זחאלקה, כאשר בסופו של דבר רק 8 מתוכם התמודדו בקלפי על ראשות המועצה.
לאחר שאף מועמד לא חצה את רף ה-40%, התמודד בסיבוב השני חסן עתאמנה (37.32%, 3,984 קולות) מול פראס בדחי (25.13%, 2,683 קולות).
מספר החברים במועצת כפר קרע בבחירות אלו הוא 13.
עיריות ומועצות מקומיות > כפר שמריהו

| הבחירות לראשות מועצת כפר שמריהו(1) |
| --- | --- | --- |
| אמירה זוכוביצקי-ברוך | אניק זבליק | סרג' קורשיא |
| 19.43% | 27.41% | 53.16% |
| 212 קולות | 299 קולות | 580 קולות |
בבחירות 2008 ו-2013 לא התקיימו בחירות במועצה מקומית כפר שמריהו עקב התמודדות מועמד יחיד, דרור אלוני, ורשימה אחת (רשימת כפר שמריהו) שהוכרזו כראש המועצה וחבריה, אך בבחירות אלו, לאחר הודעתו של אלוני שלא יתמודד, הכריזו שלושה מועמדים על כוונתם להתמודד: בהם חברת המועצה אניק זבליק, אמירה זוחוביצקי-ברוך וסרג' קורשיא. קורשיא ניצח בבחירות כשקיבל יותר ממחצית הקולות.
על 7 המקומות במועצה התמודדו 3 הרשימות שראשיהן התמודדו על רשות המועצה. רשימת "עצמאות הכפר בראשות סרג' קורשיא" (עצ) זכתה ב-3 מנדטים ורשימות "מצפן לכפר בראשות אניק זבליק" (קן) ו"הכי טוב לכפר בראשות אמירה זוכוביצקי ברוך" (לב) שכו בשני מנדטים כל אחת.(1)
עיריות ומועצות מקומיות > כפר תבור

| הבחירות לראשות מועצת כפר תבור(3) |
| --- | --- | --- | --- |
| אלי גבאי | חנה לוי-אטלי | עודד הלפרין | שקד גולדמן |
| 18.21% | 2.02% | 47.96% | 31.81% |
| 459 קולות | 51 קולות | 1,209 קולות | 802 קולות |
ראש המועצה יוסף דולה הודיע שלא יתמודד שוב. על ראשות המועצה התמודדו שקד גולדמן, עודד הלפרין (רשימת "עתיד מסחה"), אלי גבאי, חנה לוי-אטלי ואיריס הרינג.
על 9 המקומות במליאת המועצה התמודדו 5 רשימות. רשימת עתיד מסחה בראשות עודד הלפרן (ד) זכתה ב-4 מנדטים, רשימת מושבה עם נשמה בראשות שקד גולדמן (א) זכתה ב-3 מנדטים, רשימת כפר אחד (נ) זכתה בשני מנדטים ורשימות למען הקהילה (ה) ולב התבור (לב) לא זכו באף מנדט.(3)
עיריות ומועצות מקומיות > כרמיאל

| הבחירות לראשות עיריית כרמיאל(3) 30 באוקטובר 2018 |
| --- | --- | --- | --- | --- |
| גיורא צ'שקין | משה קונינסקי | רותם בזרנו | רותם ינאי | רינה גרינברג |
| 6.16% | 43.17% | 5.82% | 24.61% | 20.24% |
| 1,387 קולות | 9,713 קולות | 1,309 קולות | 5,538 קולות | 4,555 קולות |
ראש העירייה המכהן מזה 30 שנה, עדי אלדר, הודיע כי לא יתמודד לכהונה נוספת. על ראשות העירייה התמודדו :משה קונינסקי, גיורא צ'שקין, רותם בז'רנו, רותם ינאי מהבית היהודי ורינה גרינברג מישראל ביתנו.
רותם בז'ירנו שהיה חבר בסיעת "מהפך" בראשות משה קונינסקי, הודח על ידי יושב ראש האופוזיציה וסיעת "המהפך" (לימים נקראה "רק"), משה קונינסקי, באוקטובר 2016, לבחירות 2018 התמודד בז'רנו בתור יו"ר סיעת "דף חדש".
למועצת העיר התמודדה רשימה יהודית-ערבית בשם "קשת כרמיאל צדק חברתי".
עיריות ומועצות מקומיות > להבים

| הבחירות לראשות מועצת להבים (סיבוב שני) (11) |
| --- | --- |
יוסי ניסן: כפיר מימון
63.33%: 36.67%
2,098 קולות: 1,215 קולות
ראש מועצת להבים הוותיק אלי לוי פרש ולא המשיך במועצה. על תפקיד ראש המועצה התמודדו חבר המועצה יוסי ניסן (להבים שלנו), היזם כפיר מימון (להבים מצוינת), שלומי שטרית (מתלהבים מחדש), קובי נודלמן (יעדים), רונית דמרי-עייאש (אופק ללהבים). לימור לוגסי הסירה מועמדות.
בתום הסיבוב הראשון אף מועמד לא חצה את רף ה-40%, לפיכך בסיבוב השני התמודד יוסי ניסן (30.33%, 1,082 קולות) מול כפיר מימון (23.07%, 823 קולות). בסיבוב השני זכה ניסן ברוב של 63.33%.